Vilnius, 2024 m. kovo 25 d.

**Kad maisto atliekas rūšiuoti būtų patogiau – oranžinius maišelius jau galima įsigyti ir „Lidl“ parduotuvėse**

**Nuo 2024 metų sausio pasikeitus maisto atliekų rūšiavimo tvarkai Vilniuje, sostinės gyventojai raginami atskirti nebetinkamas vartoti maisto atliekas ir jas kaupti specialiuose oranžiniuose maišeliuose. Viena šeima visus metus be papildomo mokesčio gali atsiimti 3 ritinėlius. Pritrūkus maišelių pirkėjai nuo šiol juos galės įsigyti ir visose „Lidl“ parduotuvėse.**

„Pirmadienį „Lidl“ parduotuvėse pradėjome prekybą oranžiniais maišeliais, kurie bus supakuoti ritinėliais po 25 maišelius. Vieno ritinėlio kaina – 0,99 Eur. Didesnis rūšiavimo priemonių prieinamumas ir galimybė jas įsigyti kasdienio apsipirkimo metu padės lengviau prisitaikyti prie maisto atliekų rūšiavimo pokyčio“, – sako „Lidl Lietuva“ korporatyvinių reikalų ir komunikacijos vadovas Antanas Bubnelis.

Nauja atliekų rūšiavimo tvarka Vilniuje įsigaliojo nuo sausio 1 d. – vilniečiai maisto atliekas raginami rūšiuoti oranžiniuose vienkartiniuose maišeliuose ir tvirtai užrišus juos įmesti į mišrių atliekų konteinerį. Čia patekę maišeliai vėliau bus atskiriami, jų turinys nukreipiamas kompostavimui, o maišeliai – perdirbimui.

Į specialius oranžinius maišelius galima mesti visas biologiškai skaidžias atliekas – vartoti nebetinkamus maisto produktus bei papildus, vaisių ir daržovių žieves, lupenas, graužtukus, arbatos bei kavos tirščius, kambarinius augalus bei jų dalis, kiaušinių lukštus.

**Formuojamas reikšmingas pokytis**

Maisto atliekų rūšiavimas – itin svarbus ir reikšmingas pokytis. Taip išrūšiuotos maisto atliekos neatsidurs sąvartyne, galės būti paverčiamos natūralia trąša, naudojamos biodujų ar komposto gamybai. Be to, atskyrus maisto atliekas, jomis neužteršiamos kitos – plastiko bei popieriaus pakuotės ir taip padidinamos jų perdirbimo galimybės.

Kad maisto atliekas namuose rūšiuoti būtų patogu, ekspertai dalijasi keliais patarimais, kurie palengvins rūšiavimo procesą. Maisto atliekų rūšiavimas nesukels papildomų nepatogumų, jei pasirūpinsime patogia jų rūšiavimo tvarka ir taisyklėmis savo namuose. Rekomenduojama su šeimos nariais aparti, kaip rūšiuoti maisto atliekas, ką galima mesti į oranžinius maišelius. Visiems kartu verta nutarti, kurioje vietoje šias atliekas yra patogu mesti ir laikyti. Pavyzdžiui, visai nesudėtinga šalia mišrių atliekų šiukšlių dėžės pastatyti atskirą maisto atliekoms skirtą talpą su oranžiniu maišeliu ir ten mesti visas nuo maisto produktų likusias šiukšles.

Taip pat, norint išvengti nemalonių kvapų, svarbiausia maisto atliekas pašalinti laiku – priklausomai nuo kiekio, jas rekomenduojama išnešti kasdien ar kas kelias dienas.

Vilniečiai, kurie dar neatsiėmė nemokamų rūšiavimui skirtų priemonių – talpų ir maišelių, tai galės padaryti balandį. Vilniaus apskrities atliekų tvarkymo centras (VAATC) priemones dalins „Lidl“ parduotuvėje Gariūnuose, adresu Gariūnų g. 66, balandžio 7 d. nuo 11 iki 14 val.

Pritrūkus specialių oranžinių maisto atliekoms rūšiuoti skirtų maišelių, juos įsigyti galima visose 72 „Lidl“ parduotuvėse 27 šalies miestuose: Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose, Rokiškyje, Kaišiadoryse, Nemenčinėje ir Gargžduose.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Tel. +370 5 267 3228, mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)